Kokoomuksen eduskuntaryhmän puheenjohtaja Arto Satonen kertoo toivovansa, että nyt käynnissä olevaa ulkomaalaislain uudistusta vielä muokattaisiin. Nyt lausuntokierroksella oleva lakiluonnos toisi perheenyhdistämiseen tulorajat myös Suomen kansalaisille. Jotta puolison ja kaksi lasta saa Suomeen, pitäisi palkasta nykyisten sääntöjen mukaan jäädä 2 600 euroa käteen.

Lakia on valmisteltu sisäministeriössä, jota johtaa kokoomuslainen sisäministeri Petteri Orpo.

– Olen ministeri Petteri Orpon kanssa tästä asiasta keskustellut ja haluan hyvin tarkkaan tämän arvioida vielä lausuntokierroksen jälkeen. Ja henkilökohtaisesti olen sitä mieltä, että Suomen kansalaisia tämän tulorajan ei pitäisi koskea, Satonen sanoo Ylen Aamu-tv:ssä.

Satosen mukaan Suomessakin pitää muiden Euroopan ja Pohjoismaiden tapaan vähentää vetotekijöitä, jotka tekevät Suomesta muita maita houkuttelevamman hakea turvapaikkaa.

– Mutta Suomen kansalaisten osalta tämä ei liity tähän mitenkään ja sen takia henkilökohtaisesti toivon, että tämä kohta muuttuu tässä, Satonen toteaa.

Oppositiopuolue vihreiden eduskuntaryhmän puheenjohtaja Outi Alanko-Kahiluoto kritisoi tulorajoja.

– Kun katsoo tulovaatimuksia, joita tässä laissa on, niin käytännössä jopa suuri osa suomalaisista jää näiden tulorajojen alapuolelle. Ne ovat kohtuuttoman korkeat. […] Yleensä ihmisoikeuksien toteuttamista ei ole katsottu siitä näkökulmasta, että mikä on henkilön varallisuus. Se rikkoo kaikkea ihmisoikeusajattelua vastaan, Alanko-Kahiluoto linjaa.